钦定古今图书集成/明伦汇编/氏族典/第259卷 > 王茂
## 钦定古今图书集成/明伦汇编/氏族典/第259卷 > 王茂

按《梁书王茂传》：“茂字休远，太原祁人也。祖深，北中郎
司马。父天生，宋末为列将。茂年数岁，为深所异，常谓
亲识曰：‘此吾家千里驹也’。及长，好读兵书，性沈隐，不
妄交游。身长八尺，洁白美容。观齐武帝布衣时见之，
叹曰：‘王茂年少，堂堂如此，必为公辅之器’。”宋昇明末，
起家奉朝请，历太尉中兵参军。建武初，魏围司州，高
祖率众先登贤首山。魏将王肃、刘昶来战，茂从高祖
拒之，大破肃等。迁辅国长史、襄阳太守。高祖义师起，
每遣茂为前驱。师次秣陵，东昏遣大将王珍国盛兵
朱雀门，众号二十万。茂与曹景宗等会击，大破之。以
茂为护军将军。俄迁侍中、领军将军，封望蔡县公。七
年，拜车骑将军。八年，以本号开府仪同三司。时天下
无事，高祖方信仗文雅，茂心颇怏怏。侍宴醉后，每见
言色，高祖常宥而不之责也。茂性宽厚，居官虽无誉，
亦为吏民所安。居处方正，在一室衣冠俨然，虽仆妾
莫见其惰容。姿表瑰丽，须眉如画，入朝会，每为众所
瞻望。出为江州刺史，视事三年，薨于州。子贞秀嗣，以
居丧无礼，为有司奏，徙广州。潜结杜景，欲袭州城。长
史萧昂讨之，景、魏降人，与贞秀同戮。